b'\n_START_ARTICLE_\nSanta Maria Novella\n_START_PARAGRAPH_\n\xc5\xa0v\xc4\x8d. Marijos Naujoji bazilika (arba Naujoji \xc5\xa0v\xc4\x8d. Marijos bazilika, it. Basilica di Santa Maria Novella) \xe2\x80\x93 dominikon\xc5\xb3 ba\xc5\xbeny\xc4\x8dia-bazilika  Florencijos mieste, Italijoje. Bazilika pagars\xc4\x97jusi d\xc4\x97l daugelio joje esan\xc4\x8di\xc5\xb3 ital\xc5\xb3 gotikos ir renesanso meno k\xc5\xabrini\xc5\xb3. \xc4\xae\xc4\x97jimas \xc4\xaf bazilikos muziej\xc5\xb3 mokamas.\n_START_SECTION_\nIstorija\n_START_PARAGRAPH_\nManoma, kad toje vietoje IX a. buvo krik\xc5\xa1\xc4\x8dioni\xc5\xb3 oratorija, skirta Mergelei Marijai. XI a. \xc5\xa1ioje vietoje pastatyta ba\xc5\xbenyt\xc4\x97l\xc4\x97, kuri pa\xc5\xa1ventinta 1049 m. ir pavadinta \xe2\x80\x9eNauj\xc4\x85ja\xe2\x80\x9c. 1219 m. dokumentuoti 12 dominikon\xc5\xb3 vienuoli\xc5\xb3, kurie i\xc5\xa1 Bolonijos \xc5\xa0v. Dominyko pavedimu atvyko \xc4\xaf Florencij\xc4\x85. Jiems \xc4\xafsikurti buvo skirta Santa Maria Novella ba\xc5\xbeny\xc4\x8dia. Ilgainiui u\xc5\xbe ba\xc5\xbeny\xc4\x8dios buvo pastatytas vienuolynas, o d\xc4\x97l didelio ba\xc5\xbeny\xc4\x8dios lankymo tapo reikalingas jos perstatymas. L\xc4\x97\xc5\xa1os perstatymui buvo prad\xc4\x97tos rinkti nuo 1248 m. Pagal vienuoli\xc5\xb3 Fra Sisto Fiorentino ir Fra Ristoro da Campi projekt\xc4\x85 ba\xc5\xbeny\xc4\x8dia prad\xc4\x97ta 1279 m. Prie ba\xc5\xbeny\xc4\x8dios statybos prisid\xc4\x97jusioms Florencijos kilmingoms \xc5\xa1eimoms buvo skirtos atskiros koply\xc4\x8dios bazilikoje. 1287 m. Florencijos miesto vald\xc5\xbeia patvirtino Santa Maria Novella aik\xc5\xa1t\xc4\x97s projekt\xc4\x85 prie\xc5\xa1ais ba\xc5\xbeny\xc4\x8dios fasad\xc4\x85. Bazilikos pastatas kartu su varpine baigtas apie 1360 m., ta\xc4\x8diau vidiniai ir vienuolyno perstatymai u\xc5\xbetruko. Ba\xc5\xbeny\xc4\x8dia pa\xc5\xa1ventinta 1420 m. popie\xc5\xbeiaus Eugenijaus IV-ojo. Tik fasado apatin\xc4\x97 dalis, \xc5\xa1oniniai pilioriai ir ma\xc5\xbeosios durys tuo metu buvo baigti. Senasis \xc4\xaf\xc4\x97jimas \xc4\xaf vienuolyn\xc4\x85 \xc5\xa1iuo metu yra \xc4\xaf\xc4\x97jimas \xc4\xaf bazilikos muziej\xc5\xb3._NEWLINE_1456 \xe2\x88\x92 1470 m. laikotarpyje bazilikos fasadas buvo baigtas renesanso stiliumi pagal architekto Leon Battista Alberti projektus. Alberti \xc4\xaf projekt\xc4\x85 \xc4\xaftrauk\xc4\x97 speciali\xc4\x85 ornamento juost\xc4\x85, kuri atskiria renesansin\xc4\x99 ir gotikin\xc4\x99 fasado dalis. Nuo 1567 m. pagal naujus Tridento susirinkimo reikalavimus ba\xc5\xbeny\xc4\x8dios vidus buvo perstatomas architekto Giorgio Vasari, po ko ba\xc5\xbeny\xc4\x8dia buvo papildyta manieristiniais elementais ir meno k\xc5\xabriniais, bei sukurtos dar 6 koply\xc4\x8dios. _NEWLINE_D\xc5\xbe. Boka\xc4\x8do \xe2\x80\x9eDekamerono\xe2\x80\x9c veiksmas prasideda Naujojoje \xc5\xa0v\xc4\x8d. Marijos bazilikoje. \xc5\xa0alia esanti Florencijos gele\xc5\xbeinkelio stotis pavadinta bazilikos vardu.\n_START_SECTION_\nBazilikos meno k\xc5\xabriniai\n_START_PARAGRAPH_\nBazilikoje yra vieni svarbiausi\xc5\xb3 ital\xc5\xb3 renesanso meno darb\xc5\xb3. Garsiausi i\xc5\xa1 j\xc5\xb3 yra Masaccio freska \xe2\x80\x9eTrejyb\xc4\x97\xe2\x80\x9c, Domenico Ghirlandaio fresk\xc5\xb3 ciklas Tornabuoni koply\xc4\x8dioje ir Filippino Lippi fresk\xc5\xb3 ciklas Filippo Strozzi koply\xc4\x8dioje. _NEWLINE_I\xc5\xa1 pat prad\xc5\xbei\xc5\xb3 ba\xc5\xbeny\xc4\x8dia buvo prad\xc4\x97ta pildyti meno k\xc5\xabriniais. Apie 1285 m. Sienos menininkas Duccio bazilikoje suk\xc5\xabr\xc4\x97 \xe2\x80\x9eMaest\xc4\x85\xe2\x80\x9c (dabar \xc5\xbeinoma \xe2\x80\x9eRu\xc4\x8delaj\xc5\xb3 Madonos\xe2\x80\x9c pavadinimu ir perkelta \xc4\xaf Ufici\xc5\xb3 galerij\xc4\x85). 1354-57 m. Strozzi koply\xc4\x8di\xc4\x85 dekoravo Nardo di Cione, \xc5\xa1ios koply\xc4\x8dios altorin\xc4\xaf poliptik\xc4\x85 suk\xc5\xabr\xc4\x97 Andrea Orcagna. Bazilikoje yra D\xc5\xbeoto kurtas krucifiksas. Kitas krucifiksas buvo sukurtas apie 1425 m. Filipo Bruneleskio. 1427 m. Masaccio atliko garsi\xc4\x85j\xc4\x85 savo fresk\xc4\x85 \xe2\x80\x9eTrejyb\xc4\x97\xe2\x80\x9c. Paolo Uccello atliko por\xc4\x85 fresk\xc5\xb3 vienuolyno kluatruose. Po to buvo sukurti didieji fresk\xc5\xb3 ciklai, kuriuos 1485-90 m. atliko Domenico Ghirlandaio Tornabuoni koply\xc4\x8dioje ir iki 1502 m. freskas ir vitra\xc5\xbe\xc4\x85 Filippo Strozzi koply\xc4\x8dioje atliko Filippino Lippi. _NEWLINE_Po Giorgio Vasari perstatym\xc5\xb3 apie 1570-75 m. bazilika buvo papildyta manieristiniais darbais, tarp j\xc5\xb3 Bronzino, Alessandro Allori ir paties Giorgio Vasari. Pagrindinio altoriaus bazilikos krucifiks\xc4\x85 suk\xc5\xabr\xc4\x97 Giambologna. 1602 m. Santa Maria Novella aik\xc5\xa1t\xc4\x97je buvo pastatyti du obeliskai ant Giambologna kurt\xc5\xb3 postament\xc5\xb3.'